Oberta al públic la nova Oficina d'Atenció Ciutadana
23 de Gener de 2024

L'Ajuntament de l'Eliana ha posat en marxa una Oficina d'Atenció Ciutadana (OAC) amb la fi d’oferir una atenció eficient i de qualitat als seus veïns i veïnes, gràcies a una subvenció del programa Territoris Innovadors de la Conselleria d'Innovació, Universitats, Ciència i Societat Digital amb un import de 120.000 €.

Aquesta acció va d'acord amb l'objectiu estratègic 9 de l'Agenda Urbana Local, concretament amb el de fomentar l'administració electrònica i reduir la bretxa digital. A més, seguint l'article 70 bis de la Llei de Bases del Règim Local, en el seu apartat 3: "els municipis hauran d'impulsar la utilització interactiva de les tecnologies de la informació i la comunicació per a facilitar la participació i les comunicacions amb els veïns, per a la presentació de documents i la realització de tràmits administratius".

La nova OAC ajudarà a prestar d'una manera més eficient tots els aspectes que es recullen en la Llei 39/2015 del procediment administratiu comú de les administracions públiques sobre les oficines d'assistència en matèria de registres i centralitzarà tota la informació dels diferents serveis municipals en un únic punt, oferint una atenció empàtica i proactiva amb l'objectiu de servir a la ciutadania i col·locar-la al centre de les actuacions municipals.

D'aquesta manera, el nou servei, situat a la plaça del País Valencià número 5, transformarà el tradicional registre d'entrada de l'Ajuntament en una Oficina d'Assistència en Matèria de Registre, per a respondre les demandes de la ciutadania i adaptar l'atenció presencial al moment actual, acostant l'administració a la ciutadania i facilitant la seua relació amb l'Ajuntament. Les dependències estan concebudes amb una clara orientació i vocació de servei a l'interessat, per a facilitar d'una manera còmoda, l'accés i la comunicació amb l'administració.

L'Oficina d'Atenció a la Ciutadania serà el servei de referència del Consistori des del qual s'oferirà, de manera integrada, l'accés a la informació i tramitació de la major part dels serveis municipals, a través dels canals presencial, telefònic (96 275 80 30) i telemàtic oac@leliana.es.

L’OAC treballarà per agilitzar les gestions administratives dels interessats; establir una alta qualitat de servei independentment del canal utilitzat; procurar un tracte personalitzat; prestar una atenció integral d'acord amb les expectatives de l'interessat; millorar el nivell de satisfacció de la ciutadania, i la seua valoració sobre els serveis prestats; i esdevindre la porta de referència de la ciutadania.

Tal com ha explicat el regidor de Modernització de l'Administració i Smart City, Jorge Pérez Comeche: 'continuarem impulsant tots els canvis necessaris per a ser més eficients, com hem fet amb diverses aplicacions internes, i també dirigides a elianers i elianeres com el nou portal d'ocupació que estarà disponible en les pròximes setmanes, el Visor Pressupostari, la nova Oficina Virtual Tributària o lelianaparticipa.es, entre altres'.